|  |
| --- |
| **Brukerveiledning****KIRKE OG SKOLE I JUBILEUMSÅRET 2025** |

**INTRO til opplegget**

I 2025 feirer kirken i Rogaland sitt 900-årsjubileum. Mange er godt i gang med feiringen, og det er mye spennende i vente. Dette undervisningsopplegget er laget som en ressurs til kirke-skole samarbeid i jubileumsåret, og målgruppen er elever på ungdomstrinnet. Opplegget er utarbeidet av Stavanger bispedømmeråd, Den norske kirke.

**Målet med dette opplegget er å vise:**

* *Opphav:* Vise elevene at de er en del av historien og den kristne kulturarven.
* *Samspill:* Lære om kirken som trossamfunn og samfunnsaktør.
* *Framtid:* Elevene som premissleverandører og medskapere av fremtiden.

Opplegget inneholder ulike deler. Det er opp til den enkelte menighet å vurdere hvilke deler en ønsker å bruke, og hva som passer best inn i samarbeidet med de lokale skolene. Vurder om det er aktuelt å invitere elevene til kirken, eller om undervisningen kan skje på skolen.

**Forankring i skolens mål og fagplaner**

Opplegget kan brukes inn mot overordnet del eller fagene KRLE, samfunnsfag, eller kunst og håndverk. Det er mulig å bruke opplegget i en skoletime, eller som et tverrfaglig prosjekt over flere timer.

I møte med skolen kan en f.eks vise til disse kompetansemålene på ungdomsskoletrinnet:

* **KRLE:** Utforske og drøfte hvordan kristendom og andre religioner inngår i historiske endringsprosesser globalt og nasjonalt.
* **Samfunnsfag:** Drøfte hvordan framstillinger av fortiden, hendelser og grupper har påvirket og påvirker folks holdninger og handlinger.
* **Kunst og håndverk:** Analysere hvordan identitet og stedstilhørighet kommuniseres i arkitektur, klestradisjoner, kunst eller gjenstander, og integrere kulturelle referanser i eget skapende arbeid.
* **Musikk:** utforske og reflektere over hvordan musikk, sang og dans som estetiske uttrykk er påvirket av og uttrykk for historiske og samfunnsmessige forhold, og skape musikalske uttrykk som tar opp utfordringer i samtiden.

**DEL 1: OPPHAV: Powerpoint**

Det er laget en **powerpoint** om kirkens 900-årige historie i Rogaland. På en enkel måte formidles historiske epoker med morsomme bilder og enkelt manus til hvert lysbilde. Powerpointen er basert på jubileumsboka *«Fra evighet til evighet – Stavanger bispedømme 900 år».* Forfatter er Torstein Jørgensen, illustratør Jens Flesjå, og boka er utgitt av Stavanger bispedømmeråd i 2023.

[Boka er tilgjengelig på bispedømmets nettsider.](https://www.kirken.no/nb-NO/bispedommer/stavanger/jubileum%202025/jubileumsressurser%20til%20menighetene/jubileumsboken%20fra%20evighet%20til%20evighet/)

Powerpointen består av lysbilder og tekst. Til hvert bilde med tegning er det tre mulige innsteg: Formidlingspunkter, utfyllende fakta, og boka «Fra evighet til evighet». *Formidlingspunktene* gir en kort innføring, *utfyllende fakta* bidrar med mer «kjøtt på beinet», og *boka* gir ytterligere dybde og fakta.

**Historisk spill:** Det finnes også et rollespill om kristenretten som er mulig å bruke: *Spelet på Krosshaugen*, utarbeidet av Reidun Qvale og Helene Breivik Hellerdal, Skåre menighet. Opplegget finnes i «MOSTER 2024 - VERDIAR I TUSEN ÅR. Eit aktivitetshefte om samfunnsendring, lovutvikling og religionsskifte» utarbeidet av Bjørgvin bispedømme: [Aktivitetshefte Moster 2024 - Ressursbanken, Den norske kirke (kirken.no)](https://ressursbanken.kirken.no/nb-NO/trosopplaering/skole_og_barnehage/aktivitetshefte_moster_2024/)

**Del 2: OPPHAV OG SAMSPILL:**

En viktig del av skolens oppdrag er å føre den felles kristne historien og kulturarven videre til dagens elever. Samtidig skal skolen være åpen mot verden og framtiden. I dette samspillet mellom fortid og nåtid kan kirken gi viktige innspill.

**Bakgrunn:** *De kristne verdiene har gjennom historien formet og preget samfunnet vårt. Kristenretten fra 1024 gav treller, kvinner og barn bedre rettsvern, og demokratiske prinsipper ble en del av samfunnet.*

*I Bibelen Salme 85,11 løftes fire sentrale ord frem: Miskunn og sannhet, rettferd og fred. Dette gav grunnlaget for viktige verdier som ble en sentral del av kristenretten. Hva betyr disse ordene, og hvilke verdiord er viktige i dag?*

**Forslag til oppgaver:**

**Verdisamtale:** Elevene deles inn i grupper og skal velge et verdiord som er viktig for dem. Det kan f. eks være frihet, sannhet, rettferdighet, omsorg, kjærlighet eller fred.

Når gruppen har funnet sitt ord, skal de i plenum begrunne hvorfor de synes dette ordet er det viktigste. Samtalen i plenum kan fortsette med tema som: Hva er sannhet i dag? Hvordan forholde seg til fake news? Hva med Bibelens troverdighet?

**Verdivalg:**

Denne oppgaven handler om å ta valg: Heng opp seks lapper med ulike verdiord i rommet. F.eks 1. Sannhet 2. Rettferdighet 3. Fred 4. Omsorg 5. Frihet 6. Tilgivelse. Elevene må velge ett verdiord og et sted de går til. De som har samlet seg på hvert sted samtaler sammen om hvorfor de har valgt dette ordet.

**DEL 3: FRAMTID:**

Denne delen handler om at elevene er viktige medskapere og premissleverandører for fremtiden. Hvilke drømmer har de?

**Forslag til aktiviteter:**

**Framtidsreportasje om verdier:**

Elevene lager en kort reportasje om hvordan de ønsker at samfunnet i fremtiden skal se ut. Hvilke *verdier* er viktige i dette framtids-samfunnet? Det kan være en reportasje i et magasin, en artikkel i avis med overskrifter, tekst og bilder, eller som et video-intervju med hverandre. Dette kan gjøres i grupper, hvor en viser fram resultatet i plenum etterpå.

**Kirkevandring:**

Elevene vandrer rundt i kirkerommet og observerer. De noterer ned, tegner eller tar bilder av det de ser. Eventuelt lage en «klipp og lim»-montasje av en kirke ut fra bilder de finner på nettet – arkitektur og interiør. Hvordan ser de for seg et kirkebygg i framtiden? Hvilken arkitektur har det, og hva rommer det av interiør? Hvilke behov skal en kirke dekke i framtiden? En ressurs til denne aktiviteten er f. eks boka *Sansen for det hellige*, som finnes på alle menighetskontor.